તેમણે આ પહેલાં કહ્યું કે, 'દાહોદમાં અનેકવાર મારું આવવાનું થયું છે, સભાઓને સંબોધન કરવાનો અવસર મળ્યો છે, પરંતુ આવું વિરાટ દ્રશ્ય પહેલીવાર જોયું છે. ઇતિહાસમાં આવો અવસર જવલ્લે જ મળતો હોય છે, જ્યાં વડાપ્રધાન તમારા શહેર-જિલ્લાના 50 લોકોને નામથી ઓળખતા હોય. આ દેશમાં ક્યારેય આદિવાસીઓ માટે અલગ મંત્રાલય, અલગ બજેટ નહોતું. એમને ચૂંટણી જીતવા માટે બીજેથી બધો માલ મળી જતો હતો. અટલ બિહારી વાજપાયીની આગેવાનીમાં ભાજપની સરકાર આવ્યા બાદ આદિવાસીઓના વિકાસ માટે સંસદમાં અલગથી ચર્ચા થવા માંડી. આપણે બક્ષીપંચનો સમાજ, પછાતનો સમાજ વર્ષોથી માંગણી કરતા હતા કે જેમ આદિવાસી, દલિતોના કમિશનને બંધારણીય હક મળેલો છે, એમ બક્ષીપંચને પણ બંધારણીય દરજ્જો મળે. કોંગ્રેસે આ મુદ્દે રાજકારણ કર્યું, પરંતુ ક્યારે બંધારણીય હક આપવાનો વિચાર ન કર્યો. તમે મને પીએમ બનાવ્યો, પછી કોંગ્રેસના નેતૃત્વ હેઠળ લોકો મારી પાસે આવ્યા અને કહ્યું કે, કોંગ્રેસે અમારે માટે કંઇ કર્યું નહીં, તમે અમારું ભલુ કરો. મેં ભલુ કરવાનું કામ કર્યું, તો એમણે સંસદમાં મારો વિરોધ કર્યો હતો.'